b'\n_START_ARTICLE_\nJohan Fredrik Eckersberg\n_START_SECTION_\nBakgrunn\n_START_PARAGRAPH_\nEckersberg var f\xc3\xb8dt i en handelsfamilie hvor faren var kj\xc3\xb8pmann. I yngre \xc3\xa5r ble han oppl\xc3\xa6rt innen handel og ble i den forbindelse sendt til Nederland for utdanning. Her ble han kjent med malerkunsten. _NEWLINE_Eckersberg ble utdannet ved Den kgl. Tegneskole, under Johannes Flintoe 1843\xe2\x80\x9346, ved Kunstakademie D\xc3\xbcsseldorf under Johann Wilhelm Schirmer. I D\xc3\xbcsseldorf fikk han ogs\xc3\xa5 veiledning av Hans Gude og ble p\xc3\xa5virket av b\xc3\xa5de hans og avd\xc3\xb8de August Cappelens malerstil.\n_START_SECTION_\nMaler\n_START_PARAGRAPH_\nFra 1848 bosatte Eckersberg seg i Christiania og levde av \xc3\xa5 male landskapsbilder og illustrere eventyr for Peter Christen Asbj\xc3\xb8rnsen. Han utf\xc3\xb8rte ogs\xc3\xa5 tegninger til plansjeverk utgitt av Christian T\xc3\xb8nsberg som Norge fremstillet i Tegninger, Norske Folkelivsbilleder og Christiania med Omgivelser._NEWLINE_Eckersberg hadde helseproblemer og i \xc3\xa5rene 1852-54 bodde han derfor p\xc3\xa5 Madeira. \xc3\x85ret etter at han returnerte til Norge fikk han utgitt en mappe med farvelitografier basert p\xc3\xa5 oppholdet. _NEWLINE_I 1859 opprettet han en malerskole i Grensen i Christiania. Denne skolen fikk stor innflytelse p\xc3\xa5 norsk kunstliv de neste ti\xc3\xa5rene. Tross d\xc3\xa5rlig helse p\xc3\xa5 grunn av tuberkulose drev han skolen frem til sin d\xc3\xb8d. Skolen ble videref\xc3\xb8rt av Knud Bergslien og Morten M\xc3\xbcller._NEWLINE_I fremstillingen av det norske landskapet la Eckersberg vekt p\xc3\xa5 den klare, skarpe streken._NEWLINE_Det koloristiske ble nedtonet og landskapene fremst\xc3\xa5r som mer virkelighetsn\xc3\xa6re enn tilsvarende som de andre norske D\xc3\xbcsseldorf-malerne utf\xc3\xb8rte. Slik ble han en overgangsfigur i norsk kunsthistorie mellom romantikken og realismen._NEWLINE_\xc2\xabFra Valle i Setesdal\xc2\xbb er hans f\xc3\xb8rste hovedverk, midt i 1860-\xc3\xa5rene kom \xc2\xabSolnedgang p\xc3\xa5 fjellet\xc2\xbb og \xc2\xabFra Jotunheimen\xc2\xbb._NEWLINE_Eckersberg d\xc3\xb8de av tuberkulose i Sandvika hvor han hadde hatt tilhold hver sommer siden han slo seg ned i Christiania i 1848.\n_START_SECTION_\nUtmerkelser\n_START_PARAGRAPH_\nEckersberg var ridder av Vasaordenen og ble tildelt St. Olavs Orden i 1870.'